**ΣΥΜΦΩΝΗΤΙΚΟ ΕΧΕΜΥΘΕΙΑΣ & ΕΜΠΙΣΤΕΥΤΙΚΟΤΗΤΑΣ**

**ΣΥΜΜΕΤΕΧΟΝΤΑ ΣΕ ΕΠΙΤΡΟΠΗ ΔΙΑΠΡΑΓΜΑΤΕΥΣΗΣ ΕΜΠΙΣΤΕΥΤΙΚΟΥ ΕΡΓΟΥ**

Στην Καλλιθέα, σήμερα, την ΗΗ-ΜΜ-202Ε, μεταξύ των κάτωθι συμβαλλόμενων:

Αφενός, της Μονοπρόσωπης Ανώνυμης Εταιρείας με την επωνυμία **«ΚΟΙΝΩΝΙΑ ΤΗΣ ΠΛΗΡΟΦΟΡΙΑΣ Μ.Α.Ε.»,** με δ.τ. « ΚτΠ Μ.Α.Ε.», που εδρεύει στην Καλλιθέα, οδός Λεωφ. Συγγρού αρ. 194 Τ.Κ. 17671 (ΦΕΚ 5111/Β/04-11-2021), με Α.Φ.Μ. 999983307, Δ.Ο.Υ. Φ.Α.Ε. Πειραιά, όπως νόμιμα εκπροσωπείται για την υπογραφή του παρόντος από τον κ. Σταύρο Ασθενίδη Διευθύνοντα Σύμβουλό της, δυνάμει των αποφάσεων των υπ’ αρ. Χ/ΗΗ-ΜΜ-202Ε, Χ/ΗΗ-ΜΜ-202Ε και Χ/ΗΗ-ΜΜ-202Ε Συνεδριάσεων του Διοικητικού Συμβουλίου της, εφεξής αποκαλούμενη **« ΚτΠ Μ.Α.Ε..»** και

Αφετέρου, του/της **<Ονοματεπώνυμο>**, ο οποίος/η οποία θα αποκαλείται στο εξής **«ΣΥΜΜΕΤΕΧΟΝΤΑΣ»,**

**λαμβάνοντας υπόψη ότι:**

**Α.** Το παρόν Συμφωνητικό Εχεμύθειας και Εμπιστευτικότητας (εφεξής «Συμφωνητικό») συνάπτεται στο πλαίσιο της συμμετοχής του/της **<Ονοματεπώνυμο>**, στην Επιτροπή Διαπραγμάτευσης η οποία αφορά σε εμπιστευτικό έργο / στην κυβερνοασφάλεια και περιέχει αυστηρώς εμπιστευτικές και απόρρητες πληροφορίες, άμεσα συναρτώμενες με την εθνική ασφάλεια. Ειδικότερα, ο/η Συμμετέχων-ουσα συμμετέχει στην Επιτροπή Διαπραγμάτευσης για το ΕΜΠΙΣΤΕΥΤΙΚΟ ΕΡΓΟ «Τίτλος Έργου» Εθνικού ΠΔΕ / Τακτικού Π/Υ / Άλλη πηγή χρηματοδότησης με Κύριο του Έργου τη Γενική Διεύθυνση Κυβερνοασφάλειας, η οποία υπάγεται στη Γενική Γραμματεία Τηλεπικοινωνιακών & Ταχυδρομείων του Υπουργείου Ψηφιακής Διακυβέρνησης και καταρτίζει την Εθνική Στρατηγική Κυβερνοασφάλειας στην οποία καθορίζονται οι στρατηγικοί στόχοι, οι προτεραιότητες και τα μέτρα πολιτικής και κανονιστικής ρύθμισης, με σκοπό την εξασφάλιση υψηλού επιπέδου ασφάλειας για τα συστήματα τηλεπικοινωνιών και πληροφορικής σε εθνικό επίπεδο.

**Β.** Από τις 25 Μαΐου 2018 ετέθη σε εφαρμογή ο Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (εφεξής Κανονισμός). Επιπλέον, την 29η Αυγούστου 2019 δημοσιεύθηκε ο Ν. 4624/2019 «Αρχή Προστασίας Δεδομένων Προσωπικού Χαρακτήρα, μέτρα εφαρμογής του Κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και ενσωμάτωση στην εθνική νομοθεσία της Οδηγίας της Οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου της 27ης Απριλίου 2016 και άλλες διατάξεις» (ΦΕΚ 137/τ. Α/29-08-2019). Τα μέρη, στο πλαίσιο του παρόντος δεσμεύονται από τις διατάξεις του Κανονισμού καθώς και την ανωτέρω ισχύουσα, όπως αυτή εκάστοτε συμπληρωθεί, ή τροποποιηθεί ή αντικατασταθεί σχετική εθνική νομοθεσία, για την προστασία προσωπικών δεδομένων και ιδιωτικότητας (εφεξής η «Νομοθεσία ΠΔ»).

**Τα μέρη συμφώνησαν και συναποδέχθηκαν τη σύναψη του παρόντος, ως ακολούθως:**

**1.** Στο παρόν Συμφωνητικό, υπό τον όρο «Πληροφορίες» εννοείται οποιοδήποτε στοιχείο ή/και πληροφορία ή/και δεδομένο αφορά στις εργασίες, τη δομή, τις υπηρεσίες και τη λειτουργία της ΚτΠ Μ.Α.Ε., καθώς και οποιοδήποτε έγγραφο, ηλεκτρονικό αρχείο, υλικό, ιδέα, στοιχείο, τεχνολογία, τεχνογνωσία (know-how), στρατηγικές επιλογές ανάπτυξης, λίστες πελατών, βάσεις δεδομένων (ευαίσθητων ή μη), καθώς και άλλα σημαντικά δεδομένα της ΚτΠ Μ.Α.Ε., ή άλλες πληροφορίες που αφορούν οποιοδήποτε άλλο ιδιοκτησιακό δικαίωμα σε οικονομικά στοιχεία, προσωπικά ή μη στοιχεία πελατών, στελεχών ή προμηθευτών της, πληροφορίες, υλικά, προϊόντα, τεχνολογία, συστήματα πληροφορικής, επιχειρηματικά σχέδια και οποιανδήποτε άλλη πληροφορία που περιέχονται είτε σε έγγραφα (έντυπη μορφή) παντός είδους είτε σε ηλεκτρονική μορφή και δη σε e-mail ή άλλου είδους ηλεκτρονική αλληλογραφία ή τρόπο (πχ. πομπό, δορυφόρο, ασύρματο ή ενσύρματο δίκτυο ή μετάδοσής τους με άλλους υλικούς φορείς ήχου και εικόνας όπως ενδεικτικά video, dvd, cdv, cdi, cd rom κλπ., ή μεταγραφής τους σε μαγνητικά ή οπτικά ή ηλεκτρονικά μέσα ή οποιονδήποτε άλλο υλικό ή άυλο φορέα εφευρεθεί στο μέλλον και μετάδοσή τους με οποιοδήποτε μέσο κλπ) και τα οποία απαριθμούνται ενδεικτικά και όχι αποκλειστικά, ανεξάρτητα εάν φέρουν ή όχι την ένδειξη ΕΜΠΙΣΤΕΥΤΙΚΟ και μπορούν να κοινοποιηθούν είτε εγγράφως είτε προφορικά είτε με οποιονδήποτε άλλον τρόπο από την ΚτΠ Μ.Α.Ε. στον/στην Συμμετέχοντα-ουσα. Για τους σκοπούς της παρούσας ανάληψης υποχρέωσης τήρησης εμπιστευτικότητας από τον/την Συμμετέχοντα-ουσα, στον όρο «Πληροφορίες» θα περιλαμβάνονται ενδεικτικά και όχι περιοριστικά και κάθε πληροφορία ή/και υλικά που αφορούν στην Εθνική Στρατηγική Κυβερνοασφάλειας και περιλαμβάνουν κάθε πληροφορία ή υλικό με οποιαδήποτε μορφή σχετικό με την ανάπτυξη των στρατηγικών στόχων, τις προτεραιότητες και τα μέτρα πολιτικής και κανονιστικής ρύθμισης στο πλαίσιο διασφάλισης υψηλού επιπέδου ασφάλειας για τα συστήματα τηλεπικοινωνιών και πληροφορικής σε εθνικό επίπεδο. Παράλληλα, ο όρος «Πληροφορίες» δύναται να περιλαμβάνει και κάθε πληροφορία ή/ και υλικά που έχουν ή θα μπορούσαν να έχουν εμπορική αξία για την ΚτΠ Μ.Α.Ε., ή τα οποία ανήκουν στην ΚτΠ Μ.Α.Ε., ή έχουν σχεδιαστεί ή χαρακτηριστεί ως εμπιστευτικά από αυτήν, ανεξάρτητα από το αν ανήκουν σε αυτή, ή έχουν σχεδιαστεί και αναπτυχθεί από την ΚτΠ Μ.Α.Ε. και για τα οποία ο Συμμετέχοντας λαμβάνει γνώση ως αποτέλεσμα της συμμετοχής του στην Επιτροπή Διαπραγμάτευσης Εμπιστευτικού Έργου, για την ανάθεση του παρόντος Έργου.

**2.** Ρητά συνομολογείται ότι ο όρος «Πληροφορία» δεν περιλαμβάνει πληροφορίες οι οποίες έχουν δημοσιοποιηθεί και είναι διαθέσιμες στο ευρύ κοινό για οποιονδήποτε λόγο πέραν των συμφωνηθέντων με το παρόν Συμφωνητικό, καθώς επίσης και πληροφορίες, οι οποίες δεν χαρακτηρίζονται ως εμπιστευτικές ή πληροφορίες που έχουν αναπτυχθεί από την ίδια την ΚτΠ Μ.Α.Ε. ή τον Συμμετέχοντα χωρίς παράβαση της υποχρέωσης εμπιστευτικότητας.

**3.** Ο/Η Συμμετέχων-ουσα αναγνωρίζει ότι οι Πληροφορίες καθώς και κάθε άλλη παράγωγη εργασία, επεξεργασία ή πληροφορία βασισμένη πάνω σε αυτές τις Πληροφορίες αποτελούν και θα εξακολουθήσουν να παραμένουν ιδιοκτησία της ΚτΠ Μ.Α.Ε. και αναλαμβάνει με τους παρόντες όρους την ρητή υποχρέωση να διατηρεί τον άκρως εμπιστευτικό τους χαρακτήρα, και να μην χρησιμοποιήσει τις Πληροφορίες παρά μόνον στο πλαίσιο της συμμετοχής του στην επιτροπή διαπραγμάτευσης για την ανάθεση του παρόντος Έργου και της εν γένει συνεργασίας του με την ΚτΠ Μ.Α.Ε. και για την εκτέλεση των καθηκόντων του. Ο/Η Συμμετέχων-ουσα δεν δύναται να κοινοποιεί τις Πληροφορίες σε τρίτα μέρη παρά μόνο κατόπιν προηγούμενης έγγραφης συναίνεσης της ΚτΠ Μ.Α.Ε. και εφόσον κριθεί από την τελευταία ότι κάτι τέτοιο είναι αναγκαίο για τους σκοπούς της συμμετοχής του στην επιτροπή διαπραγμάτευσης και εν γένει της υλοποίησης του έργου. Συνεπώς, ακόμη και στο πλαίσιο υλοποίησης του παρόντος Συμφωνητικού, για την όποια κοινοποίηση Πληροφοριών σε τρίτα μέρη, ο/η Συμμετέχων-ουσα οφείλει πρωτίστως να αιτείται την έγγραφη συναίνεση της ΚτΠ Μ.Α.Ε. προτού προβεί σε οιαδήποτε κοινοποίηση ή αποκάλυψη των Πληροφοριών.

**4.** Οι Πληροφορίες απαγορεύεται να αναπαραχθούν ή αντιγραφούν από τον/την Συμμετέχοντα-ουσα, χρησιμοποιώντας μηχανικά ή άλλα μέσα, (περιλαμβανομένων στα μέσα αυτά, ηλεκτρονικών, έντυπων, ή εκτυπωμένων στοιχείων), εκτός εάν αυτό είναι αναγκαίο για τις ανάγκες της συμμετοχής του στην επιτροπή διαπραγμάτευσης και της εν γένει συνεργασίας μεταξύ της ΚτΠ Μ.Α.Ε. και του/της Συμμετέχοντος-ουσας κατά την εκτέλεση των καθηκόντων του και μόνο στο πλαίσιο εξυπηρέτησης του σκοπού του Έργου. Σε κάθε περίπτωση, ο/η Συμμετέχων-ουσα υποχρεούται να τηρήσει απόλυτη εχεμύθεια ως προς Πληροφορίες και να μην τις αποκαλύπτει, άμεσα ή έμμεσα, προφορικά ή εγγράφως ή με οποιονδήποτε άλλο τρόπο σε οποιονδήποτε τρίτο χωρίς την προηγούμενη έγγραφη συναίνεση της ΚτΠ Μ.Α.Ε.. Σε περίπτωση που θα το απαιτήσει η ΚτΠ Μ.Α.Ε., ο/η Συμμετέχων-ουσα θα είναι υποχρεωμένος να επιστρέψει στην ΚτΠ Μ.Α.Ε. όλες τις Πληροφορίες που έχει λάβει από την τελευταία καθώς επίσης και όλα τα αντίγραφα των πληροφοριών το αργότερο μέσα σε προθεσμία πέντε (5) ημερολογιακών ημερών από την σχετική όχληση της ΚτΠ Μ.Α.Ε.. Εάν ο/η Συμμετέχων-ουσα το επιθυμεί, θα έχει το δικαίωμα να προβαίνει στην καταστροφή των αντιγράφων των Πληροφοριών που κατέχει ο ίδιος αναλαμβάνοντας ταυτόχρονα την υποχρέωση να επιδώσει στην ΚτΠ Μ.Α.Ε. βεβαίωση περί της καταστροφής των αντιγράφων των Πληροφοριών, το αργότερο μέσα σε προθεσμία δέκα (10) ημερολογιακών ημερών από την καταστροφή τους.

**5.** Ο/Η Συμμετέχων-ουσα οφείλει να ενημερώσει αμελλητί την ΚτΠ Μ.Α.Ε. σε περίπτωση που κληθεί με οποιοδήποτε νόμιμο τρόπο από οποιοδήποτε αρμόδιο Δικαστήριο ή Δικαστική Αρχή να αποκαλύψει εμπιστευτικές Πληροφορίες της ΚτΠ Μ.Α.Ε. που περιήλθαν σε γνώση του στο πλαίσιο του παρόντος. Ο/Η Συμμετέχων-ουσα θα έχει δικαίωμα να συμμορφωθεί με την ως άνω δικαστική εντολή/κλήση/διάταξη στο βαθμό μόνο που αυτό είναι αναγκαίο και επιβεβλημένο εκ του νόμου και αποτελεί εκπλήρωση νόμιμης υποχρέωσής του.

**6.** Το παρόν δεν θα μπορεί να ερμηνευθεί ως παροχή αδείας χρήσεως των Πληροφοριών ούτε για την τροποποίηση με οποιονδήποτε τρόπο της οργάνωσης, των επιχειρηματικών πρακτικών ή των προϊόντων της ΚτΠ Μ.Α.Ε. από οποιονδήποτε εκ των Συνεργατών της. Οι Πληροφορίες μπορεί να αφορούν και ορισμένα προϊόντα ή υπηρεσίες, τα οποία δεν έχουν ακόμα ανακοινωθεί στο κοινό και ο/η Συμμετέχων-ουσα αναλαμβάνει την υποχρέωση να διατηρήσει την εμπιστευτικότητα των Πληροφοριών και να μην τις κοινοποιήσει σε τρίτα πρόσωπα για χρήση από μέρους τους για την ανάπτυξη ανταγωνιστικών προϊόντων ή υπηρεσιών με αυτά της ΚτΠ. Μ.Α.Ε.. Σε κάθε περίπτωση, η ΚτΠ Μ.Α.Ε. δεν εγγυάται επ’ ουδενί την πληρότητα και την ακρίβεια των Πληροφοριών που ενδέχεται να αποκαλυφθούν στον/στην Συμμετέχοντα-ουσα εγγράφως ή προφορικά, στο πλαίσιο εξυπηρέτησης του σκοπού του παρόντος.

**7.** Οι Πληροφορίες στις οποίες θα έχει πρόσβαση ο/η Συμμετέχων-ουσα ενδέχεται να περιέχουν προσωπικά δεδομένα. Η τυχόν επεξεργασία Πληροφοριών που ενδέχεται να περιέχουν και προσωπικά δεδομένα (ευαίσθητα ή μη), και γενικότερα όλων των ανάλογων μορφών αρχείων και Πληροφοριών της ΚτΠ Μ.Α.Ε., από τον/την Συμμετέχοντα-ουσα, θα περιορίζεται αποκλειστικά και μόνο στην έκταση που επιβάλλει η συμμετοχή του στην επιτροπή διαπραγμάτευσης για την ανάθεση του Έργου. Κάθε μορφή επεξεργασίας θα εξυπηρετεί αυστηρά το αντικείμενο της συνεργασίας μεταξύ Μερών και θα εκτελείται σύμφωνα με τους όρους και συμφωνίες αυτής, την ισχύουσα νομοθεσία και ειδικότερα τον Κανονισμό (ΕΕ) 2019/679, το Ν. 4624/2019 -όπως ισχύει- τις Αποφάσεις, Κατευθυντήριες Οδηγίες και Γνωμοδοτήσεις της Αρχής Προστασίας Δεδομένων Προσωπικού Χαρακτήρα και τις οδηγίες της ΚτΠ. Μ.Α.Ε.. Τα αρχεία που δημιουργούνται με την συλλογή, επεξεργασία και αποθήκευση των Πληροφοριών που ενδέχεται να περιέχουν και προσωπικά δεδομένα, και γενικότερα όλων των ανάλογων μορφών αρχείων και πληροφοριών της ΚτΠ Μ.Α.Ε., από τον/την Συμμετέχοντα-ουσα, ανήκουν κατ' αποκλειστικότητα στην ΚτΠ Μ.Α.Ε., η οποία θα είναι υπεύθυνη έναντι της Αρχής για την διατήρηση ή και καταστροφή τους.Ο Συμμετέχοντας βεβαιώνει και εγγυάται στην ΚτΠ ότι θα λαμβάνει όλα τα απαραίτητα οργανωτικά και τεχνικά μέτρα για τηνασφάλεια των Πληροφοριών που ενδέχεται να περιέχουν και προσωπικά δεδομένα, και γενικότερα όλων των ανάλογων μορφών αρχείων και πληροφοριών της ΚτΠ Μ.Α.Ε., καθώς και για την προστασία τους από τυχαία ή αθέμιτη καταστροφή, τυχαία απώλεια, αλλοίωση, απαγορευμένη διάδοση και κάθε άλλη μορφή αθέμιτης επεξεργασίας, στο πλαίσιο της συμμετοχής του στην επιτροπή διαπραγμάτευσης για την ανάθεση του Έργου. Ο/Η Συμμετέχων-ουσα δεν θα διασυνδέει τις Πληροφορίες που ενδέχεται να περιέχουν και προσωπικά δεδομένα, και γενικότερα όλα τα ανάλογων μορφών αρχεία και πληροφορίες της ΚτΠ Μ.Α.Ε., με αρχεία του ή/και με τις καθ’ οιονδήποτε τρόπο.

**8.** Ο/Η Συμμετέχων-ουσα αποδέχεται και αναγνωρίζει δια του παρόντος ότι οποιαδήποτε παραβίαση των υποχρεώσεων που απορρέουν από τους παρόντες όρους, συνιστά σοβαρή παράβαση των δεσμεύσεών του έναντι της ΚτΠ Μ.Α.Ε., δυνάμενη να οδηγήσει αφενός στον αποκλεισμό του από την Επιτροπή Διαπραγμάτευσης Εμπιστευτικού Έργου για την ανάθεση του έργου και αφετέρου στη λήξη του δικαιώματος χρήσης των Πληροφοριών. Στην περίπτωση οιασδήποτε παραβίασης των παρόντων όρων από τον/την Συμμετέχοντα-ουσα, η ΚτΠ Μ.Α.Ε. θα δικαιούται σωρευτικά: α) να αποκλείσει τον/την Συμμετέχοντα-ουσα από την επιτροπή διαπραγμάτευσης για την ανάθεση του έργου, β) να ασκήσει, οποτεδήποτε κρίνει αναγκαίο, ασφαλιστικά μέτρα, αγωγή, προσφυγή ή οποιοδήποτε πρόσφορο ένδικο μέσο ενώπιον κάθε αρμοδίου Δικαστηρίου ή Αρχής και να επιδιώξει επιπροσθέτως την αποκατάσταση κάθε άμεσης έμμεσης, θετικής ή αποθετικής ζημίας, δικαστικών εξόδων ή οιασδήποτε περαιτέρω δαπάνης ήθελε υποστεί, εξαιτίας της ως άνω παραβίασης.

**9.** Ο/Η Συμμετέχων-ουσα, ενόψει και της φύσης του έργου, για την ανάθεση του οποίου συμμετέχει στην Επιτροπή Διαπραγμάτευσης Εμπιστευτικού Έργου στο πλαίσιο υλοποίησης έργων σχετιζόμενων με την Κυβερνοασφάλεια, αναγνωρίζει τα παραπάνω ως δίκαια και εύλογα, λαμβάνοντας υπόψη τη σοβαρότητα και τις επαχθέστατες συνέπειες των σχετικών παραβάσεων.

**10.** Ο/Η Συμμετέχων-ουσα συμφωνεί και αποδέχεται να μην ανακοινώσει την κατάρτιση του παρόντος ούτε και τους όρους οι οποίοι έχουν συμφωνηθεί σε αυτό παρά μόνο κατόπιν προηγούμενης έγγραφης συναίνεσης της ΚτΠ Μ.Α.Ε..

**11.** Το παρόν Συμφωνητικό υπερισχύει και αντικαθιστά κάθε προγενέστερο Συμφωνητικό Εχεμύθειας & Εμπιστευτικότητας που υπεγράφη μεταξύ των μερών.

**12.** Για κάθε διαφορά που τυχόν προκύψει από την ερμηνεία και την εφαρμογή του παρόντος αρμόδια είναι τα Δικαστήρια της Αθήνας και εφαρμοστέο δίκαιο το ελληνικό.

Το παρόν συντάχθηκε σε δύο όμοια πρωτότυπα το καθένα, ένα για κάθε συμβαλλόμενο μέρος και αφού αναγνώσθηκε υπογράφεται όπως ακολουθεί.

**ΤΑ ΣΥΜΒΑΛΛΟΜΕΝΑ ΜΕΡΗ**

**Για την Ο / Η**

**Κοινωνία της Πληροφορίας Μ.Α.Ε. Συμμετέχων-ουσα**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Όνομα Επώνυμο Όνομα Επώνυμο

*(ολογράφως) (ολογράφως)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Υπογραφή Υπογραφή